钦定古今图书集成/明伦汇编/官常典/第250卷 > 《安重诲传论》五代史
## 钦定古今图书集成/明伦汇编/官常典/第250卷 > 《安重诲传论》五代史

呜呼，官失其职久矣。予读《梁宣底》，见“敬翔、李振为崇
政院使，凡承上之旨，宣之宰相而奉行之。宰相有非
其见时而事当上决者，与其被旨而有所复请者，则
具记事而入，因崇政使以闻，传旨则复宣而出之。”梁
之崇政使，乃唐枢密之职，盖出纳之任也，唐常以宦
者为之，至梁戒其祸，始更用士人，其备顾问、参谋议
于中则有之，未始专行事于外也。至崇韬、重诲为之，
始复唐枢密之名，然权侔于宰相矣。后世因之，遂分
为二，文事任宰相，武事任枢密。枢密之任既重，而宰
相自此失其职也。